Mali i Zi: ndikimin e rezultatit pritet ta ndjejnë më shumë Serbia dhe Kosova
Hapi tjetër do të jenë bisedimet teknike me Beogradin për t’i dhënë fund unionit
Mali i Zi do të kthehet përsëri në pavarësinë e plotë që gëzonte për një periudhë 40-vjeçare, nga viti 1878 e deri në formimin e Jugosllavisë më 1918. I shtrirë në një rajon malor që zgjatet nga Deti Adriatik, Mali i Zi është një vend me popullsi prej më pak se 700 mijë banorësh. Xhejms Lion, përfaqësues i Grupit Ndërkombëtar të Krizave në Beograd, thotë se refuzimi i Malit të Zi për të ruajtur lidhjet me Beogradin me siguri që do të ketë një ndikim të fortë psikologjik në Serbi. Serbët dhe malazezët kanë qenë konsideruar shpesh si i njëjti popull. Në fakt ata kanë të njëjtën gjuhë dhe janë të fesë ortodokse. Zoti Lion thotë se ndonëse ndikimi mbi politikën serbe ende është e vështirë të matet, referendumi i Malit të Zi do t’u japë më shumë guxim shqiptarëve të Kosovës, të cilët gjithashtu kërkojnë pavarësi nga Beogradi. Dan Server, drejtor i projektit për Ballkanin në Institutin amerikan të Paqes në Uashington, thotë se ndikimi i këtij referendumi shtrihet përtej Malit të Zi. Bashkimi Evropian e vlerësoi lart qetësinë me të cilën u zhvillua referendumi i së djelës dhe deklaroi se do ta njohë rezultatin. Shefi i politikës së jashtëme të Bashkimit, Havier Solana ishte arkitekti kryesor i unionit Serbi-Mal i Zi, i cili u formua në vitin 2003. Sipas kësaj marrëveshjeje, secila palë do të mund të votonte për shkëputjen. Bashkimi Evropian vendosi kritere të vështira për pavarësinë, duke ngulur këmbë që në votim të merrnin pjesë të paktën 50 përqind e njerëzve me të drejtë vote dhe që jo më pak se 55 përqind e tyre të shpreheshin për shkëputjen. Lisa McClain, përfaqësuese e Institutit Demokratik Kombëtar amerikan në Podgoricë, thotë se hapi tjetër do të jenë bisedimet teknike me Beogradin për t’i dhënë fund unionit. Analistja nuk shikon ndonjë arësye që këto negociata të mos përfundojnë para 13 korrikut, data kur qeveria malazeze shpreson të shpallë pavarësinë. Kryeministri i Malit të Zi Millo Gjukanoviç thotë se objektivi i tij i parë është të sigurojë marrëveshjen paraprake të asocimit me Bashkimin Evropian, të krijojë marrëdhënie pozitive me Serbinë dhe të realizojë harmoninë etnike brenda Malit të Zi.//ii